**3 В и Г клас** **Домашна работа – 29 уч. седмица**

***Литература***

* Моля, прочетете българската народна приказка **„Защо да ти се кланям?“** и българската народна песен **„Надпяване“**на **стр. 95** от ***Читанката***.Желателно е текстовете да се прочетат достатъчно пъти, за да стане гладко.
* Моля, отговорете на въпроса чрез пълни изречения в тетрадката с широки редове:
* **Как Хитър Петър надхитрил богатия човек?**
* Моля, репетирайте отново **наизуст** стихотворението **„Обич“** от *Дора Габе*на **стр. 70** от ***Читанката***. Ще го рецитираме за края на учебната година.
* В края на голямата учебна тетрадка по български език сме залепили **индивидуални думички**. Моля, нека децата научат да ги четат първо гладко, а по нататък да научат **наизуст** за тържеството в края на учебната година. Може да си ги препишат ръкописно в малките тетрадки, за да ги запомнят по-лесно и бързо.

***Песни***

* Моля, практикувайте **„Песен за приятелството“, „Вълшебни думи“** и **„Обичам те, родино“:**

<https://www.youtube.com/watch?v=SddkMub_PaA>

<https://www.youtube.com/watch?v=v9uAlI5EYng>

<https://www.youtube.com/watch?v=1GAispGB0wc>

Ще ги пеем на края на учебната година.

***Български език***

Да си припомним, че чрез **подбудителните изречения подтикваме към действие.**

Изговаряме ги с **по-твърд** **или по-спокоен глас** – зависи каква е целта на изречението. Завършват с **удивителен знак (!) или с точка (.)**.

**С тях изразяваме:**

* **Молба (Моля те, …!)**
* **Заповед (Излизай веднага!)**
* **Забрана (Недей да…!)**
* **Съвет (По-добре направи… .)**
* **Предложение (Хайде да…!)**
* Моля, направете упр. **3,** **4 и 7** на **стр. 60-61** в ***Тетрадка № 1***.

***Човекът и обществото***

**Втори срок - история**

* Моля, прочетете урока на тема **„Българите срещу османската власт“** на **стр. 92-93** по ***Човекът и Обществото****.* Отговорете писмено на въпросите, като запишете отговорите в тетрадката с широки редове, използвайки пълни изречения.

**Въпроси:**

1. **Избройте по какви начини българите се борили срещу чуждата власт.**
2. **Кои са хайдутите и какво правели те?**
3. **Какво се е случило между 1686 и 1689г.?**

* ***Творческа задача - Ръчно изработено табло на тема (моля, изберете ЕДНА от трите теми):***
* ***Тема 1: „Легенди, свързани с българската история и непокорния български дух срещу османската империя“ (пример: Легенда за момите на нос Калиакра и др.)***
* ***Тема 2: Народни песни, свързани с българската история и непокорния български дух срещу османската империя“ (пример: „Песен за Стояна хайдутка“, „Караджа дума Русанки“ и др.)***
* ***Тема 3: Стихотворения, свързани с българската история и непокорния български дух срещу османската империя“ (пример: „Хайдути“ на Христо Ботев и др.)***

Ще ви трябва (бял) картон (не много голям), хартия, ножици, снимки/рисунки (за рисунките пособия за оцветяване) и лепило.

Направете едно проучване за **легенди, народни песни ИЛИ стихотворения, свързани с непокорния български дух срещу османската власт.** Запишете наученото под формата на текст върху хартията (или листи от тетрадка). Изрежете в подходящи форми и залепете върху картона на различни места. Над/до текстовете залепете снимки/картини на главните герои - принтирайте от интернет, или дори може да нарисувате образите им, свързани с темата. Вие изберете. По желание украсете таблото с рамка или нарисувайте орнаменти, имитиращи рамка. Използвайте въображението си. 😊

Срокът за изпълнение на задачата е **до 24-ти май** **(моля, опитайте се да не е в последния момент).**

Моля, донесете ги в клас, когато са готови, защото най-красивите табла ще окачим в сградата на нашето училище и ще качим в сайта. А ето и въпросите за насока:

1. **Избройте известни български легенди, народни песни ИЛИ стихотворения (и техните автори), свързани с непокорния български дух срещу османската власт.**
2. **Изберете една легенда, една народна песен ИЛИ едно стихотворение, което да опишете като главен пример.**
3. **В произведението, което сте избрали, опишете:**

* **Кои са главните герои?**
* **Разкажете историята.**
* **Каква съпротива / саможертва са показали главните герои в литературния текст?**